Saioa Jaurena

Saioa Jaurena Atxa (Elizondo, Nafarroa Garaia, 1989ko apirilaren 21a) nafar errugbilari-ohia da, harroin postuan jokatzen zuena.

Kirol ibilbidea 
Elizondon jaioa, eskubaloian aritu zen haurtzaroan. 16 urte zituelarik, BRTko mutilekin hasi zen errugbian entrenatzen. Baztanen nesken talderik ez zegoenez, Iruñeko La Unicara joan zen. Lau denboraldi egin zituen bertan, 2006tik 2011ra. Getxon eta Bizkarians-en aritu ondoren, 2014an France Élite 2 liga irabazi zuen Association Sportive Bayonnaiserekin. Zeelanda Berrira joan zen hurrengo denboraldian, eta College Rifles-ekin lehiatu zen Aucklandeko Ligan. Handik bueltan, Getxon jokatu zuen bi urtez, eta Association Sportive Bayonnaise taldeak kontratatu zuen 2017an Top 8 txapelketan aritzeko.

Emakumezkoen Espainiako errugbi selekzioarekin 2013ko apirilaren 27an jokatu zuen lehenbiziko partida ofiziala, Italiaren aurka. Harrezkero, hiru aldiz irabazi zuen Europako Txapelketa, 2016an, 2019an, eta 2020an. 2017ko Munduko Txapelketan ere parte hartu zuen. Gainera, Nafarroako Kirolaren Institutuak 2021eko emakumezko kirolari onenaren sarirako izendatu zuen.

Hamasei urteko ibilbide oparoa osatu ostean, 2021eko amaieran utzi zuen errugbi profesionala. Association Sportive Bayonnaisek taldea Frantziako Lehen Mailatik erretiratu izana eta Espainiako selekzioa Munduko Kopatik kanpo geratzea izan ziren erabakia hartzeko arrazoi nagusiak.

Palmaresa

Association Sportive Bayonnaise 
 France Élite 2
 irabazlea: 2014

Espainiako selekzioa 
 Emakumezkoen Europako Errugbi Kopa
 irabazlea: 2016, 2019, 2020

Erreferentziak

Kanpo estekak 
 Pikabea, G. «Ametsak egia bihurtzen direlarik dena errazagoa da», elkarrizketa Ttipi-Ttapa aldizkarian, 2019-09-19, erran.eus

Elizondotarrak
Nafarroa Garaiko errugbilariak
Emakume kirolariak